钦定古今图书集成/明伦汇编/氏族典/第205卷 > 高世则
## 钦定古今图书集成/明伦汇编/氏族典/第205卷 > 高世则

按《宋史高遵裕传》：“遵裕从侄士林，士林子公纪，公纪
子世则，字仲贻，幼以恩补左班殿直，至内殿崇班。复
用父遗表恩为阁门祗候。后除亲卫郎，以通经典转
内殿承制，累迁康州防御使，知西上阁门事。宣和末，
金泛使至，徽宗命世则掌客。世则记问该洽，应对有
据，帝闻悦之，自是掌客多命世则。金人军城下，又命”
世则使其军，还，进秩二等，迁知东上阁门使。金遣燕
人吴孝民请和，孝民邀宰执、亲王诣军前议事，高宗
在康邸请行。是日，世则入对，除计议副使以从。康王
复使河北，世则改华州观察使，充参议官。大元帅府建，改元帅府参议官，进遥郡承宣使，不拜。高宗承制，
转越州观察使。及即位，除保静军承宣使、提举万寿
观。诏令编类《元帅府事迹》付史馆，召为枢密都承旨
兼提举京畿监牧，再提举万寿观，为盛德军节度使，
充万寿观使，进开府仪同三司，奉朝请，除景灵宫使
兼判温州。寻以病丐罢，后为万寿观使。十四年，召入
觐，进少保，恳求还。卒，年六十五。赠太傅，谥忠节。